Hlina, Alojz, poslanec NR SR (2014-09-18):
Vážená pani predsedajúca, vážení páni ministri, vážené kolegyne, kolegovia, dovoľte interpelovať, skúsim byť expresný, budem interpelovať pána Jahnátka. Poprosím o informáciu, ako dopadlo, my sme to tu schvaľovali, myslím, že už je, teraz to bude dva roky, pomoc pre poľnohospodárov kvôli suchu. Teraz síce veľa pršalo, už nepýtajú, ale vtedy kvôli suchu a viem, že sa z Environmentálneho fondu vyčlenilo, myslím, 30 mil. eur na zvýhodnené pôžičky, takže tá interpelácia je v tom. Zaujíma ma, komu boli poskytnuté, koľko bolo poskytnuté a ako sa tie peniažky do toho Environmentálneho fondu vracajú. To je prvá interpelácia. Druhá interpelácia je, zdá sa, že chlapci znervózneli, už začínajú trošku vydierať, ten Chopok je veľké sústo a časť Vysokých Tatier, čiže na opätovnú interpeláciu v tom, v akom stave je prípadná zámena južnej strany Chopku a časti Vysokých Tatier s finančnou skupinou J&T prostredníctvom firmy Tatra Moutain Resorts. Naozaj to je pre občanov mimoriadne dôležité, aby jedného dňa neboli prekvapení a zistia, že Chopok – aj Chopok – sme predali. Čiže aktualizovať aktuálny stav v tejto veci. To sú interpelácie na pána ministra poľnohospodárstva. Na pána ministra dopravy pána Počiatka dovoľte uviesť interpeláciu, žiadam o informáciu, v akom stave sú „nosné“, ale to v úvodzovkách, keď to bude v písanej forme, „nosné“ a strategické projekty ministerstva dopravy, a to sú dva a jeden je zasielanie bezplatných esemesiek za STK-čky, ktoré, mimochodom, vám už aj teraz STK-čky zasielajú, ale štát to robí za, tie údaje sa rôznia, ale stále je to tých povestných, Počiatkova miliarda, čiže informácia o tomto projekte. A druhý projekt, to je ten, to tiež už má svoj čas aj brada narástla tomu, ten povestný – aj sme sa tu kvôli tomu dosť dlho rozprávali – e-KOL. Tam sú dokonca plánované investície rádovo vyššie. Tam sa odhadovali investície v rozsahu, myslím, že 120 alebo 140 mil. eur. Čiže zaujíma ma, v akom stave, kto ich robí, ak ich robí, v akom stave rozpracovanosti sú tieto dva nosné a strategické projekty ministerstva dopravy. Budem interpelovať nie pána Richtera, lebo som stratil dôveru k pánovi Richterovi, budem interpelovať pána premiéra vo veci nasledovnej, či je správne z operačného programu, z Fondu sociálneho rozvoja, počúvajte dobre, je poskytnutá dotácia na vytvorenie 4 pracovných miest pre exekútorský úrad JUDr. Krutého. (Reakcia z pléna.) To nie je žart, to je pravda! Tento štát, táto republika používa fondy z Európskeho sociálneho fondu, ale aj vlastné fondy zo štátneho rozpočtu na to, aby za dotovala zamestnanecké, 4 zamestnanecké miesta v exekútorskej kancelárii JUDr. Krutého. Hodnota príspevku je niekde na úrovni 23-tisíc eur. Moja otázka pre premiéra znie, či si myslí, že je tento príspevok pre takýto charakter činnosti správny. Ďalšia interpelácia rovnako pre pána premiéra. U pána Richtera sa dejú veci, ale ono to súvisí s tým, že kto ovláda ministerstvo, a naozaj na ministerstvo práce, sociálnych vecí a rodiny nám prenikla úžernícko-exekútorská klika, ktorá sa neštíti robiť veci, ktoré som teraz spomenul aj pred chvíľou, že nie je im hanbou ani dokonca si zobrať príspevok na takúto činnosť. Ale okrem iných excesov je aj ďalší príspevok pre... A v zásade mne je pán Magál, nejaký pán Magál ukradnutý, ale chcem to povedať, že kvôli tomu, že je prijímateľom pomoci osoba, ktorá nesplnila to, čo mala, to znamená, boli jej odobraté, zrušené, je povinná vrátiť príspevky, ktoré dostala v určitom časovom horizonte, a napriek týmto skutočnostiam dostala príspevok na vytvorenie, nové vytvorenie pracovných miest z mladých ľudí do 29 rokov pre pozíciu recepčná a pozíciu, myslím, cvičiteľa koní. Čiže otázka znie, či si pán premiér nemyslí, alebo resp. čo si myslí o tom, že takejto osobe napriek týmto skutočnostiam, ktoré sú všeobecne známe, to nie sú, že som si vymyslel, to sú všeobecne známe skutočnosti o tejto osobe a napriek tomu jej boli poskytnuté nové dotácie z fondov Európskej únie. Zaujíma ma jeho názor a rovnako ma bude zaujímať aj názor ľudí, ktorí to tu kontrolujú, a dávam dopredu na známosť, že ich o týchto skutočnostiach budem sa snažiť informovať. Pána ministra Kaliňáka chcem interpelovať v nasledovnej veci. Je tu polemika a chcem mať v tom jasno. Ak existujúce znenia zákonov hovoria, že v prípade vodič automobilu, ktorý je prichytený pod vplyvom alkoholu v rozsahu nad 1 promile, to znamená, že dochádza k páchaniu trestného činu, podľa jedného výkladu by malo dôjsť automaticky k odobratiu zbrojného pasu. Moje hlboké presvedčenie je, že áno, lebo ak je niekto schopný urobiť z auta zbraň, tak nemal by byť držiteľom aj inej zbrane, lebo tiež sa bude správať ako nezodpovedný. Existuje tento výklad, ak je tento výklad zákona správny, potom moja interpelácia je, koľko osôb, ktorí boli odsúdení za tento trestný čin, to znamená, riadenia vozidla pod vplyvom návykových látok, myslím, že tak sa to volá, a zároveň boli držiteľmi zbrojného pasu, koľkým z nich, koľko ich bolo a koľkým z nich bol odobratý zbrojný pas. V prípade, že nebol, ma zaujíma, že prečo. Podľa mojich informácií do tejto kategórie spadá aj Ján Slota, čiže by ma naozaj zaujímalo, či Jánovi Slotovi, ktorý bol právoplatne odsúdený za tento trestný čin, bol odobratý zbrojný pas. Ďalej ma, ďalšia interpelácia na pána ministra Kaliňáka. Stalo sa módou v tejto krajine, že ľudia si vedia cez posudkových lekárov vybaviť – zjednodušene to nazvime – papiere na hlavu, ktoré sa, zdá sa, že mimoriadne ťažko preukazujú, lebo keď niekto preukazuje fyzické poškodenie alebo tak invaliditu cez fyzické poškodenie, tí majú častokrát omnoho väčšie problémy a tortúru sa k nejakému invalidnému dôchodku dostať, ale táto invalidita na hlavu sa stala mimoriadne obľúbená v určitých okresoch. Potom tí ľudia zvyknú celý deň na námestiach sa chváliť, aké je to jednoduché, a poväčšine večer nasadnú do svojich osobných automobilov a odídu domov. Otázka znie, či má ministerstvo vnútra informáciu o tom, koľkí ľudia, ktorí sú držiteľmi, ktorí sú invalidi s tým, že majú určitú psychickú poruchu, sú zároveň držiteľmi vodičského oprávnenia. Dúfam, že nemusím tam dokladať aj zbrojného preukazu, lebo aj v tejto krajine, by to bolo možné. Môj názor je, ak je niekto invalid na hlavu, to znamená invalid, priznaná invalidita kvôli nejakej psychickej, psychickému problému, pre bezpečnosť a všeobecnú bezpečnosť obyvateľstva by v zásade malo byť kriticky posudzované aj tá skutočnosť, či môže alebo nemôže byť držiteľom vodičského preukazu. Čiže táto informácia ma zaujíma v tomto štádiu, v tomto rozsahu. To znamená, či má ministerstvo vedomosť, koľkí ľudia, ktorí sú invalidi s takouto diagnózou, sú zároveň držiteľmi vodičského preukazu. Predposledná interpelácia na pána Kaliňáka. Bola zverejnená správa, zjednodušene o úžere, z ministerstva spravodlivosti od pána Boreca. V tej správe sa konštatuje, že, nebudem to vedieť presne zacitovať, ale niečo v tom zmysle, že na Slovensku sú spoločnosti, ktoré majú úžernícke praktiky. Tú správu vypracovalo ministerstvo spravodlivosti, podpísal ju minister spravodlivosti, prezentoval ju minister spravodlivosti a konštatoval, že sú spoločnosti, ktoré páchajú trestný čin. Páchajú trestný čin v tom čase, keď ju prednášal, už nielen podľa Trestného zákona, ale už aj podľa Občianskeho zákona, lebo pokiaľ si niektorí z vás pamätajú, už sme definovali úžeru aj v občianskoprávnom kódexe. Zaujíma ma, čo by vykonal, aké opatrenia vykonala Polícia Slovenskej republiky po zverejnení tejto správy vo sfére a v oblasti nebankových pôžičiek, resp. spoločností, ktoré konkrétne boli v tejto správe uvedené. (Prerušenie vystúpenia predsedajúcou.)